*ЗБОРНИК РАДОВА ОД НАРАТИВА ДО НАРАТИВНОСТИ*

РЕЦЕНЗИЈА

*Од наратива до наративности* је први зборник радова из области посткласичне наратологије у Србији у којем су обједињене студије домаћих и страних проучавалаца. Зборник је заснован на селекцији радова писаних на српском, руском, енглеском и немачком језику и уједињује научнике са универзитета у Енглеској, Русији, Мађарској, Израелу, Македонији, Србији...

У зборнику се, с једне стране, издвајају синтетичке студије у којима се указује на интерпретативни потенцијал и достигнућа посткласичне наратологије, а с друге, проблемске студије у којима се расправља о проблемима наративног идентитета, наративне интриге, лирских наратива, транс-фикције.

Осим што су у њему заступљени радови најзначајнијих проучавалаца наратологије попут Монике Флудерник или Валерија Тјупе, он мапира и стање српске когнитивно наратолошке мисли и открива:

1. Добру обавештеност аутора са београдског и нишког факултета о савременим когнитивнонаратолошким истраживањима (упркос квантитативно слабој преводној литератури);
2. Синтетичност, полемичност, креативну надоградњу присутну у радовима домаћих аутора као и укљученост у актуелне теме европске когнитивно наратолошке мисли (студије Снежана Милосављевић Милић, Адријане Марчетић)
3. Апликативност когнитивнонаратолошког приступа на грађи која припада националном корпусу (Јелена Јовановић, Петра Пешић...);
4. Ширење појма наратив на неприповедне текстове, драму на пример (студија Александр Пејчића) и наратолошко „освајање“ других области: ликовни, историјски, музички наратив.

Због наведених разлога мишљења сам да зборник радова *Од нарације до наративности* треба објавити у што је могуће краћем року да би ова истраживања добила не само нове реципијенте већ и нове присталице.

Зборник радова представља допринос српској науци јер указује на разлику између класичне и посткласичне наратологије и у тој разлици види нове истраживачке подстицаје.

* Ти подстицаји се откривају у успешним синтезама које нису само у функцији препричавања онога што су други открили већ и њихове корекције, допуне или критичке сумње. Индикативан је већ наслов синтетичне студија Адријане Марчетић *Постклаична наратологија: Колико је природна природна наратологија?* у којој се полемише са концептом „природне“ наратологије Монике Флудерник или студија Снежане Милосављевић Милић *Негације као начин виртуелизације света приче* у којој се негације придружују виртуелним наративима а затим се унутар њих откривају различитости: није суштина сваке негације у нихилистичкој концепцији нити у истом односу према актуелизованом свету (контрастирање, искључивање, али и подразумевање, допуна, спознајна нужност)...
* Други допринос овог зборника препознајемо у новим тумачењима дела домаћих аутора и то углавном оних који су стварали у 19. веку (Доситеј, Стерија, реалистички писаци) или у 20. веку (Бора Станковић, Иво Андрић, Милорад Павић, Радован Бели Марковић...). У раду Јелене Јовановић *Од појединца до колектива и назад (фокализација у роману Нечиста крв Борисава Станковића)* посебно су значајне анализе херменеутички најсложенијег симболички означеног „муцавог“ текста као и врло прецизно нијансирање фокализаторских компетенција у распону од приповедања у првом лицу до приповедања колективног наратора (игра Ја, Ми, али и Он приповедача). Рад Снежане Милосављевић Милић се састоји из уводног теоријског дела у којем се експлицирају негације као подврста виртуелних наратива, а затим се у другом делу негативни светови приче препознају у делима: *Моји знанци* Боре Станковића (у којем је негирано искључено из актуелног свата) , *Јелена, жене које нема* Иве Андрића (када се негирано појављује унутар апофатичког дискурса те се тиме оспорава Андрићев нихилизам) и приповеци *Блејзер боје мора* (када се негира оно што је било) Милорада Павића.
* Издвајамо и групу радова који су настали захваљујући тематским „пробијањима“, „ширењима“ посткласичне наратологије и померањем области истраживања са књижевних наратива на друге . Мислимо на рад: Еме Хатсон (*Trans Narratives: The application of trans theory to trans authored narratives*) у којем се **д**ефинишу оквири за проучавање „транс фикције“, која говори о искуствима трансексуално оријентисаних. У та новоосвојена поља и ширење опсега појма наратив убрајамо и рад Zoi Tsiviltidou у којем сеистражују могућности мобилне дигитализоване комуникације у представљању музејских садржаја.Посебно се експлицира педагошки значај музејских поставки у истраживачком раду студената. Групи радова који илуструју ширење опсега наративности припадају и радови Peterа Hühnа са Универзитета у Хамбургу који проучава лирске наративе и Александра Пејчића који наратолошку терминологију, пошттујући специфичности жанра, примењује на анализу драмског текста.
* Посебну групу чине радови у којима је очигледно прожимање наратологије са другим научним дисциплинама: стилистиком (рад Д. Вукићевић) генологијом (рад Iskra Tasevska Hadji Boshkova), генезом текста (студија Константина Баршта у којој се прати аутобиографски наратив код Достојевског од његове преписка с братом до *Дневника писца*. У студији Лидије Делић *Усмена предања: Now you see me* преиспитују се когниција жанра из позиције оних који га стварају и оних који га проучавају.
* У студији Zuzana Fonioková и Jan Tlustý наративни идентитет се посматра кроз неколике истраживачке призме: Рикерову херменеутичку концепцију, теорију о аутобиографији и когнитивну психологију. Проблем идентитета тема је рада и Бојана Благојевића са нишког факултета који иде трагом дебате SCHECHTMAN – STRAWSON као и студија Beátе Thomkе у којој се проучавају сложене интеракцијске везе између аутора, наратора и наративног идентитета.
* Студије нису засноване на искључивости нових методолошких приступа већ напротив на ревизији ранијих приступа: индикативна је студија Адријане Марчетић која указује на корелативност између класичне и посткласичне наратологије или студија Дејвида Стромберга са израелског универзитета који наративе проучава у светлу повратка феноменологији.

Мислимо да овај зборник представља допринос српској науци, јер на једном месту обједињује релеванатне радове из посткласичне наратологије, како домаћих тако и страних аутора.

Датум: 28. 05. 2017.

Место: Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(својеручни потпис рецензента)