РЕЦЕНЗИЈА РУКОПИСА ЗБОРНИКА РАДОВА ***ОД НАРАТИВА ДО НАРАТИВНОСТИ*** АУТОРА СНЕЖАНЕ МИЛОСАВЉЕВИЋ МИЛИЋ, ЈЕЛЕНЕ ЈОВАНОВИЋ, МИРЈАНЕ БОЈАНИЋ ЋИРКОВИЋ

Зборник радова *ОД НАРАТИВА ДО НАРАТИВНОСТИ* аутора Снежане Милосављевић Милић, Јелене Јовановић и Мирјане Бојанић Ћирковић садржи двадесет два рада писаним на српском, енглеском, руском и немачком језику. Зборник радова представља одјек и на јубилеј – пола века наратологије у науци о књижевности. Одлично изабран наслов указује на суштинску промену до које је дошло унутар наратолошких истраживања а која се данас препознаје у издвајању две фазе: класичне и посткласичне наратологије.

Радови у зборнику доносе широки распон истраживачких тема потврђујући и на тај начин динамику, опсег и применљивост наратологије унутар различитих истраживачких домена. При том се уочава доминантна позиција посткласичних наратолошких оријентација, пре свега оних који долазе са когнитивистичких и трансмедијалних позиција.

Један број радова се бави начелним методолошким питањима, као и терминолошком апаратуром које је пратио развој наратолошке мисли доносећи синтетичке осврте на полувековни теоријски дискурс (Моника Флудерник, Адријана Марчетић) и повратaк феноменологије у савремена наратолошка истраживања (Дејвид Стромберг). У раду М. Флудерник елабориран је сам концепт наративности који је у наслову овог зборника и указано је на методолошке аспекте концепта „наратив“ и „наративност“ унутар дијахронијске поетике. Проблем наративног идентитета, ауторске инстанце и меморијских стратегија у фокусу је истраживања неколико радова (Тасевске Хаџи Бошкове, Фоњикове и Тластија, В. Сурова, Б. Томке). У овим радовима је указано и на саоднос текста и контекста, те на идеолошке импликације наративних идентитета аутора, читаоца и јунака, који су релевантни приликом интерпретације конкретног текста.

На спорове унутар наратолошких приступа скрећу пажњу радови који су полемички оријентисани: проблем постакличног приступа наративу као когнитивном стилу (Б. Благојевић), изазови природне наратологије (А. Марчетић), променљиви статус концепта ауторског гласа у распону од Силвије Патрон, преко Ричарда Волша, до Жерара Женета (Т. Сандберг).

Феномену рецепције, статусу читаоца у савременој наратологији и међузависности заплета и рецептивних одговора посвећени су радови који разматрају аспекте имплицитног читаоца и његових мултипликација (М. Бојанић Ћирковић) и сложену динамику читалачког одговора у жанровски поливалентној прози (В. Тјупа). Полазећи од Изеровог концепта динамичког читаоца и Рикерових теорија о конфигурацији заплета, рад В. Тјупе представља ревалоризацију кључних наратолошких категорија око којих не постоји теоријски консензус. Изворни текстови који припадају различитим поетикама (романи М. Павића и Набокова) нису при том у функцији студије случаја, већ указују на начин на који се узајамно могу осветљавати и допуњавати књижевни фикционални и научни, дискурзивни текст.

Интерес који посткласична наратологија показује ка темама које традиционално нису биле у домену наратолошких истраживања (лирска поезија, драма, библијски текстови, усмени и фолклорни наратив, документарни жанрови) видљив је у радовима који указују на наративни потенцијал лирске поезије (П. Хин), драмских жанрова (А. Пејчић), на наративност „Песме над песмама“ (Д. Милутиновић), као и на проблем веродостојности усмених предања (Л. Делић) и саодноса документарне грађе и фикционалних текста (К. Баршт). Ови радови дају значајан допринос генолошким истраживањима потврђујући комплексност, али и отвореност теоријске поетике жанрова за нове приступе.

Истраживачким темама које нису биле у фокусу наратологије (феномен негација и пародије), или су проширене новим увидима (допуна Женетовог појма фокализације), баве се радови о виртуелизацији светова приче (С. М. Милић), негативности као пародијском принципу (Д. Вукићевић), плуралној фокализацији (Ј. Јовановић). Апликативност пажљивог аналитичког приступа овде се потврђује при анализи дела В. Попе, Сервантеса, Б. Станковића.

Да је оправдано говорити о наратолошком заокрету у хуманистичким наукама, потврђују и радови усмерени ка трансмедијалним истраживањима у чијем фокусу нису више само књижевни текстови, већ и различите дискурзивне праксе: транстеоријске студије (Е. Хатсон), аудитивни музејски наратив (З. Зивилтоду) трансфикционални идентитети ликова (П. Пешић). Новија истраживања која садрже префикс „транс“, указују на повратак контексту доносећи и нов однос према интертекстуалним релацијама које су у фази структуралистичке наратологије биле донекле занемарене.

Зборник радова *ОД НАРАТИВА ДО НАРАТИВНОСТИ* значајан је допринос науци о књижевности. Иновативност резултата, широк истраживачки распон тема, хетерогеност методолошких приступа, креативни полемички тон, богатсво синтетичких и продубљеност аналитичких увида, неки су од квалитета који красе ову хрестоматију. Посебно је вредно похвале да су ауторке/уреднице зборника успеле да на једном месту окупе и неке од водећих светских наратолога, као што су Моника Флудерник, Валериј Тјупа, Питер Хин. Зборник радова уз то представља и редак, хвале вредан прилог актуелним поетичким питањима чиме потврђује своју научну релевантност. Отуд препоручујем да се овај зборник објави и на тај начин буде приступачан српској и светској научној и стручној јавности.

У Београду, 2017.

Рецензент,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Душан Иванић,

Професор емеритус, руководилац пројекта Министраства просвете, науке и технолошког развоја „Поетика српског реализма“, бр. 178025