**ВЕЋУ ДЕПАРТМАНА ЗА АНГЛИСТИКУ**

**ФИЛОЗОФСКОГ ФАКУЛТЕТА У НИШУ**

**НАУЧНО-НАСТАВНОМ ВЕЋУ**

**ФИЛОЗОФСКОГ ФАКУЛТЕТА У НИШУ**

**Предмет:** Рецензија рукописа књиге *Синтакса и градијентност* доц. др Владана Павловића

На основу одлуке о именовању рецензената донете на седници Научно-наставног већа Филозофског факултета Универзитета у Нишу од 12. јула 2017. именована сам за рецензента рукописа књиге *Синтакса и градијентност* аутора доц. др Владана Павловића. Након увида у достављени рукопис, достављам следећу стручну оцену.

Текст монографије *Синтакса и градијентност* проистекао је из једног дела ауторове докторске дисертације под насловом „Градијентност у синтаксичким конструкцијама у енглеском језику“, одбрањене 2012. године на Филолошком факултету Универзитета у Београду. Рукопис монографије има 214 страна формата А4 и садржи следећа поглавља: *Увод* (стр. 1 – 12), *Теоријско-методолошки оквир* (стр. 13 – 125), *Анализа* (стр. 126 – 179) и *Закључак* (стр. 179 – 204). Сва поглавља додатно садрже више потпоглавља. Рукопис садржи и *Предговор* (стр. i и ii), *Списак коришћених скраћеница* (стр. iii), *Садржај* (стр. iv и v), *Списак извора грађе* (стр. 205), *Библиографију* (стр. 205 – 212), која садржи укупно 115 јединица, и *Сажетак на енглеском језику* (стр. 213 – 214).

У монографији аутор испитује појам градијентности и његову примену на синтаксички ниво језичке структуре, при чему је за предмет анализе на том нивоу лингвистичке анализе одабрао конструкцију типа *N1 V N2 to-inf. cl*. у енглеском језику.

У првом поглављу аутор представља појам градијентности, објашњава зашто се определио за употребу самог термина *градијентност* (уместо сродних термина *градуелност* и *градијенција*, који се такође користе у литератури), износи циљеве рада, дефинише сложену анализирану конструкцију, и представља корпус на коме је вршено истраживање. Важно је истаћи да је анализа спроведена на веома богатом корпусу (6433 примера), који је наменски сачињен за потребе овог истраживања на основу грађе из двају репрезентативних електронских корпуса енглеског језика (*The British National Corpus* и *Collins COBUILD Resource Pack* (2003), уз исцрпни списак глагола који се јављају у анализираној конструкцији, класификованих према семантичким критеријумима.

У другом, најдужем поглављу аутор врло детаљно даје теоријско-методолошки оквир. У првом делу овог поглавља најпре даје преглед дефиниција појма градијентности у србистичкој и нарочито англистичкој литератури и говори о различитим употребама како овог тако и сродних термина. Уз то, аутор посвећује значајну пажњу појму категоризације (с обзиром на његову нераскидиву повезаност са појмом градијентности) у филозофији, као и у когнитивној лингвистици и когнитивној науци у ужем смислу. Посебно се бави појмом градијентности на граматичком нивоу језичке структуре, а представљени су и критички теоријски осврти на ставове о градијентности. У другом делу другог поглавља аутор даје преглед литературе у вези са анализираном конструкцијом. У трећем делу другог поглавља аутор описије своју аналитичку и дескриптивну методологију и објашњава и образлаже више (синтаксичких и семантичких) критеријума који су коришћени као основни инструменти анализе конструкције типа *N1 V N2 to-inf. cl*. у енглеском језику.

У трећем поглављу монографије аутор представљену конструкцију анализира по утврђеним критеријумима. Датим критеријумима се, поред осталог, испитују њене различите синтаксичке особине, као и семантичке особине функционалних јединица које учествују у образовању дате конструкције. То се чини са циљем указивања на интеркатегоријалну / међукатегоријалну градијентност и са њом тесно повезану интракатегоријалну / унутаркатегоријалну градијентност.

У четвртом поглављу аутор најпре даје закључна разматрања везана за представљену анализу дате конструкције. У том смислу, представља модел одговарајућег градијената везаног за поменуту конструкцију, као и одређена додатна питања у вези са постављањем тог градијента. Потом представља општа закључна разматрања, а у светлу циљева рада представљених на почетку, и паралелно са тим скреће пажњу на правце могућих даљих истраживања у наведеној области. У том смислу, разматра закључке везане за теоријско-методолошки и аналитичко-дескриптивни потенцијал појма градијентности у проучавању језичких, а посебно синтаксичких појава, и даје осврт на могућности практичне примене резултата добијених током анализе.

Монографија *Синтакса и градијентност* већ самим избором теме, феномена градијентности у лингвистици а посебно у синтакси, представља допринос у нашим лингвистичким круговима. На теоријском плану, дат је исцрпан и синтетички добро постављен преглед појмова градијентности и категоризације, кроз различите теоријске моделе и школе, од значаја не само за англисте него и све који се баве тим феноменима у разним језицима и на различитим нивоима језичке структуре. На емпиријском и аналитичком плану, који се тиче примарно синтаксе енглеског језика, појам градијентности је примењен на минуциозну анализу конструкције типа *N1 V N2* *to-inf. cl*. у енглеском језику, што чини значајни допринос анализи тог типа конструкције.

Имајући у виду да ову студију одликује лингвистичка релевантност теме, одлична теоријска заснованост, детаљна анализа и валидно изведени закључци, са задовољством могу препоручити објављивање монографије *Синтакса и градијентност* доц. др Владана Павловића.

У Нишу, 14. јула 2017. године

Проф. др Биљана Мишић Илић

редовни професор

Департман за англистику

Филозофски факултет

Универзитет у Нишу